येँ - वरिष्ठ फोटोग्राफर राजभाई सुवालया क्रियटिभ दि स्टुडियोपाखें पिकाःगु नेपाल संवत् न्हूदँ ११३९ या क्यालेन्डर मंगलवाः छगू ज्याझ्वःया दथुइ विमोचन जुल । वरिष्ठ फोटोग्राफर सुवालया लिसें क्यालेन्डरया मोडल सृष्टि महर्जन, तिथि क्वःछिनादीम्ह दैवेज्ञ ज्योतिष ज्ञानेन्द्र प्रसाद जोशी व तिथि लिपि च्वयादीम्ह सुनिता डंगोलं मंकाः कथं क्यालेन्डरया विमोचन यानादीगु खः ।
ज्याझ्वलय् न्ववानादिसें सुवालं थुगुसीया क्यालेन्डर पञ्चतत्वय् आधारित जुयाः पिथनागु खँ कनादिल । झीगु जीवनया अभिन्न अंग जुयाच्वंगु लः, मि, चा, फय व आकाशया थिमय् थुगु क्यालेन्डर पिथंगु खः । झिंच्यादँ न्ह्यवनिसें नेपालभाषाया न्हिपौ सन्ध्या टाइम्सपाखें पिदना वयाच्वंगु थुगु क्यालेन्डर छुं दँ न्ह्यवनिसें भाजु सुवालया क्रियटिभ दि स्टुडियो व १८२७ ग्यालेरीपाखें पिथना वयाच्वंगु खः ।
